哭小姪梅老
作者：蘇泂
朝代：宋

paragraphs: 我初養柏兒，年紀三十四。
穎季得梅老，歲數適我類。
而梅生不凡，頭骨甚磽異。
見之懷抱中，宛有成人器。
漆光眼目動，玉雪皮肉細。
愛之甚於柏，稍長望其貴。
每出偏問歸，祝父好看視。
猶嫌礙關鑰，莫伴柏嬉戲。
固嘗約而父，築室更隣位。
請師共教授，兒姪精六藝。
中年不如意，藉此期自慰。
庶幾和仲老，他日遠虎侍。
梅胡不佳實，飄謝許危脆。
更醫再而三，歷齒一十二。
留之苦不可，去我何乃易。
而父真斷腸，汝伯重垂涕。
爾梅竟何往，小槥但遺蛻。
登槃莫薦子，登隴休折寄。
云然我所傷，畏是爾名字。
梅兮早歸來，尚作梅花弟。